4.  การวิจัยพัฒนา

โครงการวิจัยและพัฒนาปาล์มน้ำมันก่อตั้งขึ้นโดยมีวัตถุประสงค์ เพื่อวิจัยและพัฒนาสายพันธุ์ปาล์มน้ำมัน
เพื่อให้ได้สายพันธุ์ปาล์มน้ำมันคุณภาพดีจำหน่ายให้กับเกษตรกรในอนาคต ซึ่งแบ่งการปฏิบัติงานได้ 3
ระยะ ดังนี้

ระยะที่ 1 ปี 2538-2547 รวบรวมข้อมูลผลผลิตหรือน้ำหนักทะลายเฉลี่ยต่อต้นต่อปี ในพื้นที่ทั้ง 5
สวนของบริษัทฯ จำนวน 20,000 ไร่ หรือกว่า 400,000 ต้น โดย ศ.ดร.สุนทรี ยิ่งชัชวาลย์
ที่ปรึกษาที่มีประสบการณ์และความชำนาญด้านนิเวศสรีรวิทยา และชีวฟิสิกส์ด้านพืช
ข้อมูลที่เก็บใช้ระยะเวลานานกว่า 10 ปี จนคัดเลือกต้นปาล์มน้ำมันที่ให้ผลผลิตเฉลี่ยสูงสุด 5-6
ตันต่อไร่ต่อปี ที่ทนกับสภาพพื้นที่แล้งในจังหวัดชุมพร จำนวน 7 โคลน (21ต้น) ณ สวน CPI 5
โดยค่าเฉลี่ยดังกล่าว สูงกว่าค่าเฉลี่ยของเกษตรกรในประเทศ ซึ่งปัจจุบันอยู่ที่ 2.5 ตันต่อไร่ต่อปี
ข้อมูลที่ได้นับว่าเป็นประโยชน์อย่างยิ่งสำหรับใช้เป็นข้อมูลพื้นฐานในการพัฒนาพ่อ-แม่พันธุ์ปาล์มน้ำมัน
ที่มีต้นกำเนิดในประเทศไทยโดยบริษัทฯ ของคนไทย ที่มีประสบการณ์การทำสวนปาล์มกว่า 30 ปี
ให้เป็นที่รู้จักทั้งในและต่างประเทศ

ระยะที่ 2 ปี 2548-2555
หลังจากที่ได้ข้อมูลและคัดเลือกต้นปาล์มน้ำมันที่มีความเหมาะสมสำหรับใช้ในกระบวนการปรับปรุงพันธุ์
จากนั้นเริ่มดำเนินงานตามแผนการปรับปรุงพันธุ์โดย ศ.ดร.กฤษฎา สัมพันธารักษ์
ที่ปรึกษาที่มีประสบการณ์และความเชี่ยวชาญด้านการปรับปรุงพันธุ์พืช
ซึ่งเป็นที่รู้จักทั้งในและต่างประเทศ นอกจากนั้นฝ่ายส่งเสริมและพัฒนาปาล์มน้ำมัน โดยแผนกวิจัย
ยังได้รวบรวมสายพันธุ์ปาล์มน้ำมันจากทั่วโลก ปลูกไว้ในแปลงทดลอง
เพื่อใช้เป็นเชื้อพันธุกรรมในการปรับปรุงพันธุ์และพัฒนาสายพันธุ์ปาล์มน้ำมันในอนาคต
และศึกษาและพัฒนากระบวนการหรือขั้นตอนการปรับปรุงพันธุ์
เพื่อให้เกิดเป็นนวัตกรรมใหม่ของบริษัทฯ อยู่ตลอดเวลา สามารถแข่งขันกับท้องตลาดได้
โดยมีเป้าหมายเพื่อเป็นอันดับ 1
ในด้านวิจัยปาล์มน้ำมันในประเทศและพัฒนาจนเป็นที่รู้จักของต่างประเทศในอนาคต
ซึ่งขณะนี้อยู่ในระหว่างดำเนินการตามแผนงานที่วางไว้

ระยะที่ 3 ปี 2552-2555 เป็นระยะสำหรับการผลิตเมล็ดพันธุ์เพื่อจำหน่าย ต่อเนื่องจากระยะที่ 2
โดยนำข้อมูลที่ศึกษาความเป็นไปได้และช่องทางการจำหน่ายเมล็ดพันธุ์
จากคณาจารย์คณะเศรษฐศาสตร์ มหาวิทยาลัยศรีปทุม ซึ่งเมล็ดพันธุ์จะมีมูลค่าสูง
ปัจจุบันตลาดเมล็ดพันธุ์ในประเทศจำหน่ายเมล็ดพันธุ์ในราคาประมาณ 15 บาท ต่อเมล็ด
ต่างประเทศเมล็ดพันธุ์ราคา ประมาณ 20 บาท หาก 1 ทะลายมี 500 เมล็ด
จะทำให้มีรายได้จากการขายอยู่ที่ 7,500 บาทต่อทะลาย และหากเกิดสภาวะตลาดเมล็ดพันธุ์ไม่ดี
สามารถนำทะลายปาล์มสดเข้าโรงงานเพื่อเป็นผลผลิตน้ำมันได้
ดังนั้นความเสี่ยงจากการผลิตเมล็ดพันธุ์จำหน่ายจึงต่ำ นอกจากนี้ทางฝ่ายฯ
ยังวางแผนการตลาดล่วงหน้า
โดยผลิตและจำหน่ายกล้าปาล์มน้ำมันพันธุ์ดีและพัฒนาการเพาะกล้าปาล์มสำหรับเป็น Know How
ของบริษัทฯ เพื่อแนะนำให้กับเกษตรกรที่จะซื้อเมล็ดพันธุ์ปาล์มไปเพาะจำหน่ายในอนาคต
ซึ่งมีแผนกเพาะกล้าปาล์มและผลิตเมล็ดพันธุ์ เป็นหน่วยงานที่รับผิดชอบกิจกรรมดังกล่าว
และยังวางแผนการตลาดล่วงหน้าโดยจัดทีมงานส่งเสริม โดยแผนกส่งเสริมการเกษตร
รับผิดชอบในการให้ความรู้ทางด้านการจัดการสวนปาล์มและการเลือกซื้อกล้าปาล์มน้ำมัน
ให้แก่เกษตรกรเพื่อให้เกษตรกรเพิ่มผลผลิตปาล์มน้ำมัน ทั้งในจังหวัดชุมพรและจังหวัดใกล้เคียง
ทำให้ CPI กลายเป็นที่รู้จักของเกษตรกรมากขึ้น

จากการดำเนินงานดังกล่าวจึงมีงบประมาณและค่าใช้จ่ายสรุปดังนี้

1. ค่าใช้จ่ายโครงการพัฒนาสายพันธุ์ปาล์มระยะที่ 2 ปี 2548-2555 30,000,000 บาท

2. ค่าใช้จ่ายผลิตเมล็ดพันธุ์ปาล์มระยะที่ 3 ปี 2552-2555 51,800,000 บาท

รวม 81,800,000 บาท

สรุปค่าใช้จ่ายที่เกิดขึ้นจริงระหว่างปี 2548-2551 15,200,000 บาท

  คงเหลือ 66,600,000 บาท